Na temelju odredbe članka 118. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20) i odredbe članka 80. Statuta Osnovne škole Jurja Klovića Tribalj, a u skladu s Pravilnikom o mjerilima i načinu korištenja nenamjenskih donacija i vlastitih prihoda ustanova školstva kojima je osnivač Primorsko - goranska županija od 18. srpnja 2022. godine (KLASA: 024-01/22-01/30; URBROJ: 2170-01-01/6-22-24), Školski odbor Osnovne škole Jurja Klovića Tribalj na ­­8. sjednici održanoj 30. prosinca 2022. donosi:

**PRAVILNIK O MJERILIMA I NAČINU KORIŠTENJA**

**NENAMJENSKIH DONACIJA I VLASTITIH PRIHODA**

**Članak 1.**

Ovim Pravilnikom se uređuju mjerila i način korištenja nenamjenskih donacija i vlastitih prihoda Osnovne škole Jurja Klovića Tribalj (u daljnjem tekstu: Škola).

Nenamjenske donacije su one donacije za koje ugovorom ili drugim aktom nije utvrđena njihova namjena.

Vlastiti prihodi se ostvaruju na tržištu, obavljanjem osnovne i drugih registriranih djelatnosti.

**Članak 2.**

Vlastiti prihodi iz članka 1. ovog Pravilnika su prihodi od:

- financijske imovine (kamata na depozite po viđenju),

- otkupa starog papira i dr.,

- obavljanja ostalih djelatnosti na tržištu u skladu s Zakonom o proračunu.

Davanje u zakup prostora i opreme uređeno je Odlukom o uvjetima, kriterijima i postupku za uzimanje i davanje u zakup i privremeno korištenje prostora i opreme u školskim ustanovama kojima je osnivač Primorsko-goranska županija.

**Članak 3.**

Vlastite prihode iz članka 2. ovog Pravilnika Škola koristi za podmirivanje rashoda nastalih realizacijom programa i aktivnosti temeljem kojih su vlastiti prihodi i ostvareni.

Vlastiti prihodi iz članka 2. ovog Pravilnika te eventualna preostala sredstva iz članka 2. ovog Pravilnika koristit će se za sljedeću namjenu:

- za podmirivanje materijalnih rashoda poslovanja Škole

- za rashode za zaposlene

- za nabavu opreme i ostale nefinancijske imovine

- za podmirivanje financijskih rashoda Škole

- za razvoj i unapređenje Škole

**Članak 4.**

Škola može ostvarivati prihode od donacija fizičkih osoba, neprofitnih organizacija, trgovačkih društava i ostalih subjekata izvan općeg proračuna za koje ugovorom ili drugim aktom nije utvrđena njihova namjena.

Prihodi od nenamjenskih donacija koriste se kao i vlastiti prihodi ostvareni na tržištu obavljanjem osnovne i drugih djelatnosti ustanova sukladno članku 3. ovog Pravilnika.

**Članak 5.**

O korištenju prihoda iz članka 2. i 4. ovog Pravilnika odlučuje Školski odbor u okviru donošenja financijskog plana za tekuću godinu, te u slučaju neutrošenih, a prenesenih prihoda, kod donošenja Odluke o raspodjeli viška prihoda iz prethodne godine, uzimajući u obzir kriterije iz članka 3. ovog Pravilnika.

Iznimno od odredbi stavka 1. ovog članka, Školski odbor može, u okolnostima više sile ili prijeke potrebe, odlučiti o drukčijoj namjeni nenamjenskih donacija i vlastitih prihoda, isključivo uz prethodnu suglasnost proračunski nadležnog upravnog odjela.

**Članak 6.**

Vlastiti prihodi i nenamjenske donacije mogu se izvršavati iznad planiranog iznosa, a do visine naplaćenih prihoda, uplaćenih nenamjenskih donacija odnosno prenesenih sredstava.

**Članak 7.**

Ako Škola ostvaruje nenamjenske donacije i vlastite prihode dužna je iste evidentirati sukladno propisima kojima je uređeno proračunsko računovodstvo.

**Članak 8.**

Stupanjem na snagu ovog Pravilnika stavlja se izvan snage Pravilnik o ostvarivanju i korištenju vlastitih prihoda od 28. svibnja 2020. godine (KLASA: 012-03/20-01/6; URBROJ : 2107-34-20-4).

**Članak 9.**

Ovaj Pravilnik stupa na snagu osmog dana od dana objave na oglasnoj ploči Škole.

U roku od osam dana od stupanja na snagu ovaj Pravilnik će se objaviti na mrežnim stranicama Škole.

Predsjednica Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Martina Milčić Ajvaz, prof.

KLASA: 011-03/22-02/03

URBROJ: 2107-34-22-1

Tribalj,­­­­­­ 30. prosinca 2022.

Pravilnik je objavljen na oglasnoj ploči Škole dana­­30. prosinca 2022. te je stupio na snagu dana 09. siječnja 2023.

Ravnateljica:

\_\_\_\_\_\_\_\_\_\_\_\_\_\_\_\_\_\_\_\_\_\_\_

Vilma Renate Car Katnić, prof.